
Nr. VIV/1-11/24/1
Mācību snieguma vērtēšanas kārtība
Izdota saskaņā ar Vispārējās izglītības likuma 10. panta trešās daļas 2. punktu, Ministru kabineta 27.11.2018. noteikumu Nr. 747 „Noteikumi par valsts pamatizglītības standartu un pamatizglītības programmu paraugiem″ 15. punktu un 11. pielikuma 19. punktu un Vircavas pamatskolas nolikumu

21.10.2026. GROZĪJUMI, izdoti saskaņā ar Ministru kabineta 27.11.2018. noteikumu Nr. 747 “Noteikumi par valsts pamatizglītības standartu un pamatizglītības programmu paraugiem” 15. punktu, 11. pielikuma 1.varianta 16. punktu un 2.varianta 19.punktu, 13. pielikuma 25. punktu, 14. pielikuma 22. punktu, 15. pielikuma 23. punktu, 16. pielikuma 23. punktu.
I. Vispārīgie jautājumi

1. Mācību snieguma vērtēšanas kārtība (turpmāk – vērtēšanas kārtība) izglītības iestādē (turpmāk – skolā) nosaka, kā tiek īstenota summatīvā, diagnosticējošā un formatīvā vērtēšana un skolas dokumentos atspoguļoti skolēnu mācīšanās rezultāti.

2. Vērtēšanas kārtība nosaka vienotus skolēnu mācīšanās vērtēšanas pamatprincipus skolā un veicina par tiem skolēnu un pedagogu izpratni.

3. Ar vērtēšanas kārtību klašu audzinātāji iepazīstina skolēnus katra mācību gada sākumā. Skolēns ar parakstu apliecina, ka ir iepazinies ar vērtēšanas kārtību.

4. Skola iepazīstina skolēna likumiskos pārstāvjus (turpmāk – vecākus) ar vērtēšanas kārtību katra mācību gada sākumā, elektroniski nosūtot to E-klasē. Vērtēšanas kārtība pieejama arī skolas mājas lapā un E-klasē.

II. Mācību snieguma vērtēšanas plānošana

5. Skola plāno un īsteno valsts pamatizglītības standartā noteiktos mācību snieguma vērtēšanas veidus:
5.1. formatīvā vērtēšana, kas ir ikdienas mācību procesa sastāvdaļa un nodrošina skolēnam un pedagogam atgriezenisko saiti par skolēna tā brīža sniegumu pret plānotajiem sasniedzamajiem rezultātiem; 
5.2. diagnosticējošā vērtēšana, lai noteiktu skolēna mācīšanās vajadzības un sniegtu skolēnam papildu atbalstu, plānotu un uzlabotu mācīšanu;
5.3. summatīvā vērtēšana, ko organizē mācīšanās posma nobeigumā (piemēram, temata, mācību gada, izglītības pakāpes noslēgumā), lai novērtētu un dokumentētu skolēna mācīšanās rezultātu. 

6. Pedagogi, sadarbojoties mācību priekšmetu vai mācību jomas grupās, mācību gada sākumā izstrādā summatīvo vērtēšanas darbu plānu atbilstoši mācību priekšmeta satura specifikai, fiksējot to kopējā skolas plānošanas dokumentā līdz 1.septembrim. 
7. Līdz 10. septembrim skolēniem un vecākiem E-klasē tiek nosūtīts visu mācību priekšmetu vērtēšanas plāns, kas ietver summatīvās vērtēšanas darbu skaitu, tematus un (pēc pedagoga izvēles) katram darbam piešķirto svaru.
8. Katra mācību gada sākumā mācību priekšmeta pedagogs iepazīstina skolēnus ar attiecīgā mācību priekšmeta vērtēšanas plānu, kas ietver summatīvās vērtēšanas darbu skaitu, tematus, pēc pedagoga izvēles katram darbam piešķirto svaru un mācību gada vērtējumu iegūšanas nosacījumus:

8.1. Vērtējumu mācību priekšmetā var iegūt, ja iegūti vērtējumi visos plānotajos summatīvās vērtēšanas darbos;

8.2. Vērtējumu mācību priekšmetā iegūst, aprēķinot temata nobeiguma pārbaudes darbu vidējo vērtējumu. Ja vidējais vērtējums aiz komata ir vismaz 0,7, tad vērtējumu noapaļo ar uzviju.
9. Summatīvo vērtējumu skaits mācību priekšmetā atbilst tematu skaitam.
10. Skolēnam dienā tiek plānoti ne vairāk kā divi temata nobeiguma vērtēšanas darbs. Darbu norises laiku pedagogs fiksē E-klases pārbaudes darbu plānotājā mācību gada sākumā (1.semestrim) un 2.semestra sākumā (2.semestrim), koriģē (ja nepieciešams) ne vēlāk kā nedēļu pirms darba norises, atzīmējot to plānotājā un informējot skolēnus.
11. Pirms katra temata nobeiguma vērtēšanas darba mācību priekšmeta pedagogs informē skolēnu par plānoto sasniedzamo rezultātu un vērtēšanas kritērijiem.
12. Mācību priekšmeta pedagogs pielāgo mācību snieguma vērtēšanu skolēnu dažādajām mācīšanās vajadzībām (laika dalījumam un ilgumam, videi, skolēna snieguma demonstrēšanas veidam, piekļuvei vērtēšanas darbam) un speciālajām vajadzībām atbilstoši speciālistu ieteiktajiem atbalsta pasākumiem.

III. Mācību snieguma vērtējumu atspoguļošana un vērtēšanas organizēšana

13. Vērtējums atspoguļo skolēna sniegumu vērtēšanas brīdī attiecībā pret konkrētiem sasniedzamajiem rezultātiem (zināšanas, izpratne, prasmes mācību jomā, caurviju prasmes). 

14. Par būtiskiem sasniedzamajiem rezultātiem katra temata ietvaros E-klasē jābūt fiksētiem formatīvajiem vērtējumiem. Tos pedagogi izmanto, plānojot mācīšanu, savukārt skolēni, plānojot savu mācīšanos. Formatīvie vērtējumi neietekmē vērtējumu mācību gada beigās.

15. Skolēnu saņemtos formatīvos vērtējumus atspoguļo procentos.

16. Pedagoga noteiktie temata nobeiguma vērtēšanas darbi ir obligāti, izņemot vērtēšanas kārtības 22. punktā noteikto gadījumu. Ja skolēns nepiedalās temata nobeiguma darbā, pedagogs E-klasē fiksē gan skolēna mācību priekšmeta stundas kavējumu /n/, gan obligāti veicamā temata nobeiguma darba neizpildi /nv/.
17. Summatīvajā vērtēšanā  1.–3. klasēs vērtējumu izsaka apguves līmeņos: 
17.1.1. sācis apgūt (E-klasē apzīmē ar burtu S), 
17.1.2. turpina apgūt (T), 
17.1.3. apguvis (A), 
17.1.4. apguvis padziļināti (P) (1. pielikums)
18. Summatīvajā vērtēšanā 4.–12. klasēs vērtējumu izsaka ballēs:

18.1.1. 10 – "izcili", 
18.1.2. 9 – "teicami", 
18.1.3. 8 – "ļoti labi", 
18.1.4. 7 – "labi", 
18.1.5. 6 – "gandrīz labi", 
18.1.6. 5 – "viduvēji", 
18.1.7. 4 – "gandrīz viduvēji", 
18.1.8. 3 – "vāji", 
18.1.9. 2 – "ļoti vāji", 
18.1.10. 1 – "ļoti, ļoti vāji") (2. pielikums)
19. Pedagogs jebkurā temata nobeiguma vērtēšanas darbā nodrošina skolēnam iespēju demonstrēt sniegumu visos apguves līmeņos 1.–3. klasēs un atbilstoši jebkuram vērtējumam 10 ballu skalā 4. –12. klasēs.
20. Apzīmējumu „nv” (nav vērtējuma) mācību snieguma vērtēšanā pedagogs lieto, ja skolēns:

20.1.1. nav piedalījies mācību stundā, kurā tika kārtots pedagoga noteiktais obligātais temata nobeiguma darbs, kurš skolēnam bija jāizpilda (apzīmējums – “n/nv”);
20.1.2. noteiktajā laikā nav iesniedzis temata nobeiguma darbu; 
20.1.3. temata nobeiguma darbu nav veicis patstāvīgi, piemēram, ir iesniedzis cita autora darbu vai tā daļu (plaģiātu);
20.1.4. temata nobeiguma darbā ir izmantojis cilvēka cieņu aizskarošu saturu vai izteikumus.
21. Ja skolēns nav piedalījies mācību stundā, kurā tika kārtots pedagoga noteiktais obligātais temata nobeiguma darbs, pedagogs nosaka darba veikšanas termiņu divu nedēļu laikā kopš temata nobeiguma darba norises vai skolēna atgriešanās skolā.
22. Pedagogs var izmantot iegūtos mācīšanās pierādījumus un atbrīvot skolēnu no temata nobeiguma darba sakarā ar skolēna piedalīšanos ārpusskolas pasākumos, kas saistīti ar konkrēto mācību priekšmetu un paredzēto sasniedzamo rezultātu apguvi.
23. Ja līdz mācību gada noslēgumam nav iegūts vērtējums kādā no mācību priekšmeta temata nobeiguma pārbaudes darbiem, skolēns nesaņem vērtējumu gadā. /grozījumi 21.10.2026./ 

IV. Mācību snieguma vērtējumu paziņošana

24. Ierakstus par mācību stundu un mājas darbu E-klases žurnālā pedagogi veic par katru dienu līdz plkst. 17.00, skolēnu saņemtos formatīvos vērtējumus fiksē ne vēlāk kā triju darba dienu laikā, bet summatīvos vērtējumus – ne vēlāk kā piecas darba dienas pēc temata nobeiguma darba iesniegšanas.

25. Mācību priekšmeta temata nobeiguma pārbaudes darbi tiek analizēti un saglabāti pie pedagoga līdz mācību gada beigām. Pēc vecāka lūguma pedagogs nodrošina viņam iespēju iepazīties ar attiecīgā skolēna veikto temata nobeiguma pārbaudes darbu.
V. Mācību snieguma vērtējumu pārskatīšana

26. Ja radušās nesaskaņas par skolēna vērtējumu mācību priekšmetā temata noslēgumā, pēc vecāku vai pilngadīga izglītojamā rakstiska pieprasījuma skolas direktors pieņem lēmumu par vērtējuma apstiprināšanu vai pārskatīšanu.

27. 1.-3.klašu skolēniem ir tiesības vienu reizi mācību gada laikā katrā mācību priekšmetā uzlabot sasniedzamos rezultātus, kas tiek atspoguļoti liecībā. /grozījumi 21.10.2026./
28. 4.-9.klašu skolēniem ir tiesības vienu reizi mācību gada laikā katrā mācību priekšmetā  uzlabot viena summatīvā pārbaudes darba vērtējumu. /grozījumi 21.10.2026./
29. Izglītojamajiem ar speciālām vajadzībām, kuriem izstrādāts individuālais izglītības programmas apguves plāns, ir tiesības uzlabot sasniedzamos rezultātus un summatīvo pārbaudes darbu vērtējumus. /grozījumi 21.10.2026./
30. Pedagogi plāno summatīvos pārbaudes darbus visos mācību priekšmetos līdz kārtējā gada 20. maijam. /grozījumi 21.10.2026./
31. Ja izglītojamais, uzlabojot sasniedzamos rezultātus vai pārbaudes darbu, ir ieguvis zemāku vērtējumu, tiek atstāts iepriekš saņemtais vērtējums.
VI. Noslēguma jautājumi

31. Atzīt par spēku zaudējušu Vircavas vidusskolas izglītojamo mācību sasniegumu vērtēšanas kārtību Nr.VIV/1-11/22/6.

32. Vērtēšanas kārtība stājas spēkā 2024. gada 1. septembri. 
33. Grozījumus vērtēšanas kārtībā veic, pamatojoties uz izmaiņām normatīvajos aktos vai skolas pedagoģiskās padomes lēmumu.

Direktore



    E.Fišere





[image: image3.jpg]



